钦定古今图书集成/明伦汇编/官常典/第489卷 > 吐万绪
## 钦定古今图书集成/明伦汇编/官常典/第489卷 > 吐万绪

按《隋书》本传，“绪字长绪，代郡鲜卑人也。父通，周郢州
刺史。绪少有武略，在周起家抚军将军，袭爵元寿县
公，数从征伐，累迁大将军、少司武。高祖受禅，拜襄州
总管，进封谷城郡公，邑二千五百户。寻转青州总管，
颇有治名。岁馀，突厥寇边，朝廷以绪有威略，徙为朔
州总管，甚为北方所惮。其后高祖潜有吞陈之志，转”
徐州总管，令修战具。及大举济江，以绪领行军总管，
与西河公纥豆陵洪景屯兵江北。及陈平，拜夏州总
管。晋王广之在藩也，颇见亲遇，及为太子，引为左虞
候率。炀帝嗣位，汉王谅时镇并州，帝恐其为变，拜绪
晋绛二州刺史，驰传之官。绪未出关，谅已遣兵据蒲
坂，断河桥，绪不得进。诏绪率兵从杨素击破之。拜左
武候将军。大业初，转光禄卿。贺若弼之遇谗也，引绪
为证，绪明其无罪，由是免官。岁馀，守东平太守。未几，
帝幸江都，路经其境，迎谒道旁。帝命升龙舟，绪因顿
首陈谢往事。帝大悦。拜金紫光禄大夫，太守如故。辽
东之役，请为先锋，帝嘉之，拜左屯卫大将军。率马步
数万，指盖马道。及班师，留镇怀远，进位左光禄大夫。
时刘元进作乱江南，以兵攻润州，帝征绪讨之。绪率
众至扬子津，元进自茅浦将渡江，绪勒兵击走，绪因
济江，背水为栅。明旦，元进来攻，又大挫之，贼解润州
围而去。绪进屯曲阿，元进复结栅拒绪挑之。元进出
战，阵未整，绪以骑突之，贼众遂溃，赴江水而死者数
万。元进挺身夜遁，归保其垒。伪署仆射朱燮、管崇等
屯于毗陵，连营百馀里。绪乘势进击，复破之。贼退保
黄山，绪进军围之。贼穷蹙请降，元进、朱燮仅以身免
于阵。斩管崇及其将军陆𫖮等五千馀人，收其子女
二万馀口，送江都宫。进解会稽围，元进复据建安。帝
令进讨之。绪以士卒疲敝，请息甲，待至来春。帝不悦，
密令求绪罪失。有司奏绪怯懦违诏，于是除名为民，
配防建安。寻有诏征诣行在所，绪郁郁不得志，还至
永嘉，发疾而卒。